

PREDMET:  Primjena Zakona o oružju i municiji


     U „Službenom listu Crne Gore“ broj 119/26 od 11.08.2026.godine objavljen je novi Zakon o oružju i municiji, koji je stupio na snagu 19.08.2026.godine. U ovaj zakon prenesena je Direktiva (EU) 2021/555 Evropskog parlamenta i Savjeta o nadzoru nabavke i posjedovanja oružja od 24. marta 2021. godine. Podzakonski akti za sprovođenje ovog zakona donijeće se u roku od godinu dana od dana stupanja na snagu ovog zakona. Do donošenja podzakonskih akata, primjenjivaće se akti doneseni u skladu sa Zakonom o oružju (Službeni list CG", broj 10/15), ako nijesu u suprotnosti sa ovim zakonom.
     Ovim zakonom uređuju se nabavka, držanje, nošenje, prenošenje i sakupljanje oružja i municije, uslovi za proizvodnju, ispitivanje i obilježavanje vatrenog oružja, popravljanje, prepravljanje i onesposobljavanje, promet i prevoz oružja, pružanje usluga sportsko-rekreativnog gađanja, kao i osposobljavanje građana za pravilnu upotrebu vatrenog oružja.
Ovaj zakon se ne primjenjuje na nabavku, držanje, nošenje, prenošenje, sakupljanje, proizvodnju, ispitivanje i obilježavanje, popravljanje i prepravljanje, promet i prevoz oružja i strelišta za potrebe Vojske Crne Gore, organizacione jedinice Ministarstva unutrašnjih poslova, Uprave za izvršenje krivičnih sankcija, Javne ustanove Viša stručna škola "Policijska akademija", kao i drugih državnih organa kad je to propisano posebnim zakonom. 
     Oružjem u smislu ovog zakona ne smatraju se dekorativno oružje, imitacije oružja, svjetlosno signalno oružje za spašavanje života, oružje namijenjeno za omamljivanje životinja, podvodne puške i drugi predmeti koji snagom opruge, napete gume ili sabijenog gasa izbacuju ostin ili harpun koji se isključivo koriste u ribolovu (podvodno oružje), oružje koje se koristi u industrijske ili tehničko-građevinske svrhe, ako se koriste samo u navedene svrhe.
Unošenje i iznošenje oružja i municije preko državne granice:
     Crnogorski državljanin sa prebivalištem u Crnoj Gori može preko državne granice, bez prethodne najave, prenositi oružje i municiju koji se u skladu sa ovim zakonom mogu nabavljati, držati, nositi i prenositi.
     Crnogorski državljanin koji nema prebivalište u Crnoj Gori i stranac koji nema stalni boravak mogu u svrhu lova, učešća na sportskim takmičenjima i kulturno-umjetničkim manifestacijama, prenositi preko državne granice oružje i municiju koji se u skladu ovim zakonom mogu nabavljati, držati, nositi i prenositi, bez prethodne najave.
     Oružje i municija mogu se prenositi preko državne granice samo na graničnim prelazima za međunarodni saobraćaj, ako međunarodnim ugovorom nije drukčije određeno.
     Crnogorski državljanin i stranac, prilikom prelaska državne granice, dužni su da oružje i municiju koje namjeravaju da prenesu preko državne granice prijave nadležnoj organizacionoj jedinici granične policije i prilože ispravu o oružju i dokaz o svrsi prenošenja oružja i municije (pozivno pismo, obavještenje organizatora lova, sportskog takmičenja ili kulturno-umjetničke manifestacije ili odobrenje za nabavku oružja i municije).
Crnogorski državljanin sa prebivalištem u Crnoj Gori i pravno lice registrovano u Crnoj Gori mogu u Crnu Goru unijeti oružje koje je nabavljeno za sopstvene potrebe i municiju za to oružje, na osnovu odobrenja za nabavku oružja i dozvole Ministarstva ekonoskog razvoja. 
Prilikom unošenja u Crnu Goru oružja i municije, granična policija potvrđuje unos oružja i municije na računu ili drugom odgovarajućem dokazu o nabavci oružja i municije i o tome obavještava Upravu carina.
Crnogorski državljanin koji nema prebivalište u Crnoj Gori može u svrhu lova ili učešća na sportskim takmičenjima unijeti u Crnu Goru lovačko oružje ili sportsko oružje i municiju za to oružje, ako je to oružje upisano u putnu ispravu. Upis u putnu ispravu oružja i municije vrši diplomatsko-konzularno predstavništvo 
Crne Gore, ako crnogorski državljanin u skladu sa propisima države u kojoj boravi posjeduje odobrenje za 
nošenje tog oružja. Ako oružje i municija nijesu upisani u putnu ispravu, granična policija će izvršiti upis oružja i municije u putnu ispravu ako crnogorski državljanin u skladu sa propisima države u kojoj boravi posjeduje odobrenje za nošenje tog oružja.
Crnogorski državljanin sa prebivalištem u Crnoj Gori može iznijeti iz Crne Gore oružje i municiju za to oružje na osnovu oružnog lista za držanje i nošenje lovačkog oružja i oružnog lista za držanje i nošenje sportskog oružja ili potvrde.
Stranac sa stalnim boravkom u Crnoj Gori može nabaviti, držati, nositi i prenositi oružje i municiju za to oružje pod istim uslovima kao i crnogorski državljanin sa prebivalištem u Crnoj Gori.
Stranac koji nema stalni boravak u Crnoj Gori koji je u tranzitu ili koji dolazi u Crnu Goru radi lova i učešća na sportskim takmičenjima može unijeti u Crnu Goru lovačko oružje i sportsko oružje i municiju za to oružje, ako je to oružje upisano u putnu ispravu.
Upis oružja i municije u putnu ispravu vrši diplomatsko-konzularno predstavništvo Crne Gore, ako stranac u skladu sa propisima države svog boravka posjeduje odobrenje za nošenje tog oružja. Ako oružje i municija nijesu upisani u putnu ispravu, granična policija će izvršiti upis oružja i municije u putnu ispravu ako stranac u skladu sa propisima države svog boravka posjeduje odobrenje za nošenje tog oružja.
Državljani država članica Evropske unije, kao i državljani Republike Island, Kneževine Lihtenštajn, Kraljevine Norveške i Švajcarske Konfederacije mogu u Crnu Goru unositi oružje i municiju koji su upisani u Evropskoj propusnici za oružje, ako je za unos tog oružja, odnosno municije Ministarstvo prethodno izdalo odobrenje za unos oružja, odnosno municije.
Odobrenje za unos oružja i municije ne izdaje se ako je oružje upisano u Evropskoj propusnici za oružje u svrhu lova i učešća na sportskim takmičenjima, a lica posjeduju dokaz o svrsi unosa oružja u Crnu Goru (pozivno pismo, obavještenje organizatora lova ili sportskog takmičenja ili drugi dokaz o svrsi unosa oružja).
Oružje koje je upisano u Evropsku propusnicu za oružje lica mogu nositi i prenositi preko teritorije Crne Gore, u skladu sa potvrđenim međunarodnim ugovorima i ovim zakonom.
Ministarstvo će izdati odobrenje za iznošenje oružja iz Crne Gore u državu članicu Evropske unije, Republiku Island, Kneževinu Lihtenštajn, Kraljevinu Norvešku i Švajcarsku Konfederaciju fizičkom licu koje ima odgovarajuću ispravu o oružju u skladu sa zakonom i kome je za unošenje oružja ta država dala prethodni pristanak, ako je on potreban.
Pripadnici stranih vojnih, policijskih i drugih službi bezbjednosti koji dolaze u službenu posjetu Crnoj Gori, uz prethodnu najavu policiji, mogu unijeti oružje sa pripadajućom municijom u Crnu Goru, i držati ga i nositi za vrijeme boravka u Crnoj Gori.
Pripadnici stranih diplomatskih, odnosno konzularnih predstavništava akreditovanih u Crnoj Gori mogu unijeti, držati i nositi oružje u svrhu lova ili sportskog streljaštva u skladu sa odredbama ovog zakona, na osnovu verbalne note diplomatsko-konzularnog predstavništva u kojem lice vrši službu, koja sadrži: ime i prezime, datum i mjesto rođenja; funkciju koju obavlja u tom predstavništvu; vrstu, tip i količinu oružja i svrhu za koju se oružje koristi, ako taj pripadnik ima izdatu ispravu o oružju u državi svog boravka.
Nadzor nad sprovođenjem ovog zakona i propisa donesenih na osnovu ovog zakona vrši Ministarstvo.
     Danom stupanja na snagu ovog zakona prestaje da važi Zakon o oružju ("Službeni list CG", broj 10/15).

